โอนปันผลพุ่ง 698% ดันธุรกรรมเดือนเม.ย.โต
ธปท. รายงานยอดโอนเงินรายย่อยช่วงเดือน เม.ย. 2559ยังเพิ่มขึ้นจากระยะเดียวกันปีก่อน ทั้งปริมาณธุรกรรมและมูลค่า แต่มูลค่าโอนเงินเดือนและโอนเพื่อการอื่นๆ กลับลดลง
21 พ.ค. 2559

โดย...พรสวรรค์ นันทะ
ธนาคารแห่งประเทศไทย (ธปท.) รายงานยอดโอนเงินรายย่อยช่วงเดือน เม.ย. 2559 ยังเพิ่มขึ้นจากระยะเดียวกันปีก่อน ทั้งปริมาณธุรกรรมและมูลค่า แต่มูลค่าโอนเงินเดือนและโอนเพื่อการอื่นๆ กลับลดลง เนื่องจากเดือน เม.ย.มีวันทำการของธนาคารพาณิชย์น้อย ส่วนการโอนจ่ายเงินปันผล มูลค่าโตพรวด 698.5% เมื่อเทียบกับเดือนก่อนหน้า อานิสงส์จากบริษัทจดทะเบียน (บจ.) ในตลาดหลักทรัพย์รายใหญ่จ่ายปันผลงาม
ทั้งนี้ จากรายงานของ ธปท. พบว่า ธุรกรรมการโอนเงินรายย่อย จำแนกตามประเภทบริการของข้อมูลการโอนเงินครั้งละหลายราย (Bulk Payment - Creit Transfer) ที่สวิตชิ่งผ่านบริษัท เนชั่นแนล ไอทีเอ็มเอ๊กซ์ เดือน เม.ย.ที่ผ่านมา ทั้งระบบมีปริมาณธุรกรรมทั้งสิ้น 3.94 ล้านรายการ มูลค่ารวมทั้งสิ้น 2.25 แสนล้านบาท เพิ่มขึ้นจากระยะเดียวกันของปีก่อน 11.3% และ 5.7% ตามลำดับ ยกเว้นมูลค่าการโอนเงินเดือน ค่าจ้าง บำเหน็จ และบำนาญ และการโอนเงินเพื่อการอื่นที่ปรับลดลง
สำหรับรายละเอียดการโอนเงินรายย่อยในส่วนที่เพิ่มขึ้นทั้งปริมาณและมูลค่า คือ 1) การโอนจ่ายค่าสินค้าและบริการ 1.6 ล้านรายการ เพิ่มขึ้นจากระยะเดียวกันของปีก่อน 13% มูลค่ารวม 1.4 แสนล้านบาท เพิ่มขึ้น 10.8% 2) การโอนเงินปันผลมีปริมาณ 7.28 แสนรายการ เพิ่มขึ้น 8.4% มีมูลค่ารวม 2.6 หมื่นล้านบาท เพิ่มขึ้น 8.5%
ขณะที่การโอนเงินที่มีมูลค่าลดลง คือ 1) การโอนเงินเดือน ค่าจ้าง บำเหน็จ และบำนาญ มูลค่าลดลง 6.8% คิดเป็นยอดรวม 3.8 หมื่นล้านบาท ส่วนปริมาณเพิ่มขึ้นเพียง 0.4% หรือมียอดรวม 7.98 แสนรายการ และ 2) การโอนประเภทอื่นๆ เพื่อการอื่น มูลค่าลดลง 3.5% คิดเป็นยอดรวม 2.12 หมื่นล้านบาท สวนทางกับปริมาณการโอนที่เพิ่มขึ้นถึง 24% หรือคิดเป็นยอดรวม 8.12 แสนรายการ เพิ่มขึ้นถึง 24%
อย่างไรก็ดี หากเทียบการโอนเงินรายย่อยเดือน เม.ย.กับเดือนก่อนหน้า พบว่า ปริมาณการทำธุรกรรมรวมยังเพิ่มขึ้น 3.5 แสนรายการ หรือ 9.78% และมูลค่าเพิ่มขึ้น 1.64 หมื่นล้านบาท หรือ 6.77% แต่น่าสังเกตว่าปริมาณการโอนทุกประเภทปรับลดลงหมด ยกเว้นการโอนจ่ายเงินปันผล โดยการปริมาณโอนจ่ายค่าสินค้าและบริการลดลง 1.8 แสนรายการ มูลค่าลดลงรวม 1.8 หมื่นล้านบาท ปริมาณการโอนเงินเดือนค่าจ้าง บำเหน็จ และบำนาญ ลดลง 3.9 หมื่นรายการ มีมูลค่าลดลงรวม 4,700 ล้านบาท และการโอนจ่ายประเภทอื่นๆ ปริมาณลดลง 5.1 หมื่นรายการ มูลค่าลดลงรวม 1.6 หมื่นล้านบาท ขณะที่ปริมาณการโอนจ่ายเงินปันผลกลับเพิ่มขึ้นถึง 6.2 แสนรายการ มีมูลค่าเพิ่มขึ้นรวม 2.3 หมื่นล้านบาท
ทั้งนี้ สาเหตุที่ปริมาณธุรกรรมต่างๆ ลดลงเมื่อเทียบกับเดือนก่อนหน้า คาดว่าเป็นผลจากวันทำการของธนาคารพาณิชย์ลดลง เนื่องจากเดือน เม.ย.มีวันหยุดทำการค่อนข้างมาก ทำให้ปริมาณและมูลค่าธุรกรรมการโอนลดลงตามด้วย ส่วนการโอนจ่ายเงินปันผลที่เพิ่มขึ้นค่อนข้างมาก โดยปริมาณธุรกรรมการโอนเพิ่มถึง 562.4% และมูลค่าเพิ่มขึ้น 698.5% นั้น เป็นผลจากในช่วงเดือน เม.ย. บริษัทที่จดทะเบียนในตลาดหลักทรัพย์มีการสั่งธนาคารโอนจ่ายเงินปันผลจากกำไรในปี 2558 ให้ลูกค้าค่อนข้างมาก โดยเฉพาะปันผลหุ้นขนาดใหญ่ที่มีมูลค่าสูง อาทิ บริษัท แอดวานซ์ อินโฟร์ เซอร์วิส (ADVANC) ที่กำหนดจ่ายปันผลวันที่ 22 เม.ย. 2559 หุ้นละ 6.49 บาท บริษัท อินทัช โฮลดิ้งส์ (INTUCH) จ่ายปันผลวันที่ 28 เม.ย. 2559 หุ้นละ 2.47 บาท บริษัท ปตท. (PTT) จ่ายปันผลวันที่ 29 เม.ย. 2559 หุ้นละ 4 บาท เป็นต้น และแนวโน้มการจ่ายเงินปันผลเดือน พ.ค.ปีนี้น่าจะยังเพิ่มต่อเนื่อง เพราะยังมี บจ.อีกจำนวนมากกำหนดจ่ายเงินปันผลในเดือนนี้
สอดคล้องกับการรายงานของตลาดหลักทรัพย์ ปี 2558 ที่มี บจ.จ่ายเงินปันผลมากถึง 406 แห่ง มูลค่ารวมสูงเป็นประวัติการณ์ 3.82 แสนล้านบาท แบ่งเป็น SET 328 แห่ง จ่ายเงินปันผล 3.77 แสนล้านบาท และ mai 78 แห่ง จ่ายเงินปันผล 4,963 ล้านบาท คิดเป็นอัตราเงินปันผลตอบแทน (Dividend Yield) 3.55% สูงขึ้นจากปีที่แล้วที่ 2.95% ถือเป็นอัตราผลตอบแทนที่โดดเด่นเมื่อเทียบกับตลาดหุ้นอื่นในอาเซียนที่มีค่าเฉลี่ย 3% นอกจากนี้ยังมีอัตราการจ่ายปันผล (Dividend Payout Ratio) สูงถึง 61% ตอกย้ำความน่าสนใจของตลาดหุ้นไทย ที่ให้ผลตอบแทนสูงกว่าเงินฝาก
สำหรับ บจ.ใน SET ที่จ่ายเงินปันผลสูงสุด 5 อันดับแรก คือ แอดวานซ์ อินโฟร์ เซอร์วิส ปตท. ปูนซิเมนต์ไทย ธนาคารไทยพาณิชย์ และอินทัช โฮลดิ้งส์ โดยทั้ง 5 บริษัท จ่ายเงินปันผลรวม 1.2 แสนล้านบาท คิดเป็น 32% ของมูลค่าการจ่ายเงินปันผลใน SET ส่วน บจ.ใน mai ที่จ่ายเงินปันผลสูงสุด 5 อันดับแรก คือ บริษัท เจ. เอส. พี. พร็อพเพอร์ตี้ บริษัท พลังงานบริสุทธิ์ บริษัท บรุ๊คเคอร์ กรุ๊ป บริษัท ฟอร์ท สมาร์ท เซอร์วิส และบริษัท สหการประมูล ทั้ง 5 แห่ง จ่ายเงินปันผลมูลค่ารวม 1,915 ล้านบาท คิดเป็น 39% ของมูลค่าการจ่ายเงินปันผลใน mai